Komisijos reglamentas (EB) Nr. 213/2004
2004 m. vasario 5 d.
papildomam šešių mėnesių laikotarpiui sustabdantis priemonių, numatytų Tarybos reglamente (EB) Nr. 2007/2000 dėl išimtinių prekybos priemonių įvedimo šalims ir teritorijoms, dalyvaujančioms Europos Sąjungos stabilizacijos ir asociacijos procese ar su juo susijusioms, taikymą iš Serbijos ir Juodkalnijos importuojamam cukrui, kurio KN kodai yra 1701 ir 1702
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. rugsėjo 18 d. Tarybos reglamentą (EB) Nr. 2007/2000 dėl išimtinių prekybos priemonių įvedimo šalims ir teritorijoms, dalyvaujančioms Europos Sąjungos stabilizacijos ir asociacijos procese ar su juo susijusioms, iš dalies pakeičiantis Reglamentą (EB) Nr. 2820/98 ir panaikinantis Reglamentus (EB) Nr. 1763/1999 ir (EB) Nr. 6/2000 [1], ypač į jo 12 straipsnio 3 dalį,
kadangi:
(1) Komisijos reglamentas (EB) Nr. 764/2003 [2] trims mėnesiams sustabdė Reglamente (EB) Nr. 2007/2000 iš Serbijos ir Juodkalnijos importuojamam cukrui, kurio KN kodai yra 1701 ir ,1702 numatytų lengvatinių priemonių taikymą. Šis sprendimas buvo priimtas priėjus prie išvados, kad Serbijoje ir Juodkalnijoje esanti cukraus, kurio KN kodai yra 1701 ir 1702, preferencinės kilmės sertifikavimo ir kontrolės sistema neleidžia šios šalies naudos gavėjos kompetentingoms institucijoms patikrinti produktų kilmės statuso ir užtikrinti administracinio bendradarbiavimo, reikalingo kilmės įrodymams patikrinti.
(2) Kadangi situacija Serbijoje ir Juodkalnijoje beveik nepasikeitė, Komisijos reglamentas (EB) Nr. 1343/2003 [3] papildomam šešių mėnesių laikotarpiui sustabdė Reglamente (EB) Nr. 2007/2000 iš Serbijos ir Juodkalnijos importuojamam cukrui, kurio KN kodai yra 1701 ir 1702, numatytų lengvatinių tarifų priemonių taikymą.
(3) Šias dvi sustabdymo priemones buvo nuspręsta taikyti pagal Reglamento (EB) Nr. 2007/2000 12 straipsnio 1 dalyje nustatytas nuostatas.
(4) Reglamento (EB) Nr. 2007/2000 12 straipsnio 3 dalyje teigiama, kad, pasibaigus sustabdymo laikotarpiui, Komisija turi priimti sprendimą nutraukti sustabdymo priemonės taikymą arba jį pratęsti.
(5) Nepaisant didelių pastangų, kurias deda Serbijos ir Juodkalnijos institucijos siekdamos ištaisyti padėtį, jų taikomoje preferencinės kilmės sertifikavimo ir kontrolės sistemoje vis dar yra trūkumų.
(6) Todėl Komisija mano, kad sustabdymo priemonės taikymas Serbijos ir Juodkalnijos kilmės cukrui, kurio KN kodai yra 1701 ir 1702, turėtų būti pratęstas papildomam šešių mėnesių laikotarpiui pagal Tarybos reglamento (EB) Nr. 2007/2000 12 straipsnio 3 dalį.
(7) Apie tai atitinkamai buvo informuotas Muitinės kodekso komitetas,
PRIĖMĖ ŠĮ REGLAMENTĄ:
1 straipsnis
Tarybos reglamente (EB) Nr. 2007/2000 iš Serbijos ir Juodkalnijos importuojamam cukrui, kurio KN kodai yra 1701 ir 1702, numatytų lengvatinių priemonių taikymas sustabdomas papildomam šešių mėnesių laikotarpiui.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2004 m. vasario 8 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. vasario 5 d.